Det er efterhånden en tradition, at Brønderslev Ungdomsskole holder scootertræf. Og i dag mødte godt 200 unge fra rundt omkring i Nordjylland op med i alt 70 scootere. -Vi vil gerne give de unge mulighed for at vise og afprøve deres tunede scootere på forsvarlig vis på en lukket bane, fortæller projektmedarbejder fra Brønderslev Ungdomsskole Per Kristensen. I løbet af dagen blev der kørt 150 meter sprint og den flotteste og vildeste scooter kåret. En af de fremmødte var Jonas Klæsøe fra Hadsund: - Jeg er født med benzin i blodet. Hele min familie elsker fart. Det skal være vildt, og jeg er temmelig meget Brian, fortæller Jonas Klæsøe. Som eneste pige var Jamie Pia Thomsen fra Brønderslev også taget til Ungdomsskolen med sin scooter. - Jeg kan godt lide at komme ud og møde en masse mennesker. Det er ikke fordi, at jeg har gjort særlig meget ud af min scooter, det er mere hyggen. Og det er bare fedt, at jeg er den eneste pige, fortæller hun.

Referat:
70 toptunede scootere og 200 unge var i dag til scootertræf på Brønderslev Ungdomsskole.